《病中寄呈王信州老谢丈》
宋代·赵蕃

韩诗不可犯，颜字不可凟。
旧言驱瘧疠，其效甚符籙。
追慕记初学，讽诵怀三复。
如何且逾月，此物犹肆毒。
得非缘法异，无乃灾釁酷。
推移自前后，进退亦淹速。
岂惟搜脂髓，直觉憎面目。
医方戒山果，牙颊怕脔肉。
味嫌东野荠，馁厌平原粥。
莫知所生理，真恐遂鬼录。
属时秋已季，更值雨相续。
卧闻扫空阶，起步惊陨木。
蛩号故亡赖，蚊豹成暗逐。
未资卒岁计，颇病严霜促。
幸遭贤使君，立政匪今俗。
教微下黄堂，惠已周白屋。
论情素有托，谒见惭未卜。
讵应四壁立，久作穷途哭。
谢公方在郡，荐士宜首牍。
畴能借齿牙，价可重金玉。
自怜非道谋，触事先颜恧。
病倦不成书，书成况难读。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。